Vier Transnet-hoës geskorsArgieffoto Transnet het Vrydagmiddag aangekondig het hy vier lede van sy uitvoerende komitee met onmiddellike effek geskors. “Transnet is ŉ sakebedryf in oorgang,” sê die maatskappy in ŉ verklaring. “Die hoofdoel is om vertroue te herstel en ons mandaat uit te voer. Ons moet daarom herbesin om ons korporatiewe bestuur te verbeter en leierskap daar te stel wat gelei word deur beginsels van integriteit en verantwoordbaarheid.” Luidens die verklaring behels hierdie oorgang ook “om moeilike besluite te neem om die vertroue in Transnet te herstel”. Dit is daarom dat die vier uitvoerende komiteelede geskors is. Nonkululeko Sishi (hoof van menslike hulpbronne), Mlamuli Buthelezi (hoofbedryfsbeampte), Ravi Nair (hoof van vragvervoer), en Shulami Qalinge (hoof van Transnet se nasionale haweowerheid) is almal geskors. Volgens Transnet kan die vier se voortgesette teenwoordigheid in die werkplek moontlik inmeng met ondersoeke na beweerde wangedrag. “Gegewe die poste wat hulle beklee is dit amper onmoontlik om die bewerings te ondersoek terwyl hulle by die werk is. Dit is in belang van Transnet dat hulle geskors word met volle betaling en volle voordele.” Die maatskappy sê hy het al sy werknemers aangemoedig om saam te werk om Transnet weer ŉ suksesvolle instansie te maak.